b'\n_START_ARTICLE_\nAl\xc3\xad ibn Muj\xc3\xa0hid Iqbal-ad-Dawla\n_START_SECTION_\nJoventut\n_START_PARAGRAPH_\nDurant una r\xc3\xa0tzia contra Sardenya del seu pare el 1014 fou capturat i enviat a la cort de l\'emperador Enric II, on fou educat en el cristianisme, per\xc3\xb2 despr\xc3\xa9s de pagar el rescat deu anys m\xc3\xa9s tard, retorn\xc3\xa0 a l\'islam.\n_START_SECTION_\nPol\xc3\xadtica interior\n_START_PARAGRAPH_\nSucce\xc3\xad el seu pare Muj\xc3\xa0hid ibn Abd-Al\xc2\xb7lah en contra de l\'oposici\xc3\xb3 del seu germ\xc3\xa0 Hassan. Prengu\xc3\xa9 el t\xc3\xadtol honor\xc3\xadfic d\'Iqbal-ad-Dawla ("prosperitat de la dinastia") per\xc3\xb2 perd\xc3\xa9 la sobirania sobre els seus territoris a mans del rei \xc3\x80hmad ibn Sulayman al-M\xc3\xbaqtadir de la taifa de Saraqusta, quan aquest es present\xc3\xa0 davant de D\xc3\xa0niya amb un notable ex\xc3\xa8rcit en 1076. Acab\xc3\xa0 casant-se amb una de les seves filles._NEWLINE_Arran d\'aquests fets, el val\xc3\xad de Mayurqa Abd-Al\xc2\xb7lah ibn al-Murtada ibn al-\xc3\x80ghlab allotj\xc3\xa0 la fam\xc3\xadlia del rei destronat i actu\xc3\xa0 de manera independent fins que l\'any 1087 es proclam\xc3\xa0 emir i convert\xc3\xad Mayurqa en una taifa.\n_START_SECTION_\nPol\xc3\xadtica exterior\n_START_PARAGRAPH_\nBernat I de Claramunt fou enviat per la comtessa Almodis de la Marca a la cort d\'Al\xc3\xad ibn Muj\xc3\xa0hid Iqbal-ad-Dawla vers el 1045._NEWLINE_El 1058 sign\xc3\xa0 un conveni amb el bisbat de Barcelona pel qual es comprometia a protegir els cristians moss\xc3\xa0rabs de la taifa de D\xc3\xa0niya i reconeixia la jurisdicci\xc3\xb3 del bisbat barcelon\xc3\xad sobre les esgl\xc3\xa9sies del seu regne, tant dels territoris peninsulars com dels territoris insulars de May\xc5\xabrqa, a canvi de reconeixement cristi\xc3\xa0 de la seva sobirania sobre aquests territoris. Aquest conveni fou al\xc2\xb7legat dos segles despr\xc3\xa9s quan, finalitzada la Croada contra Al-May\xc3\xbbrqa (1229-1232) per part de Jaume I d\'Arag\xc3\xb3, el bisbat de Barcelona reclam\xc3\xa0 la seva sobirania sobre les terres de Mallorca.'